b"\n_START_ARTICLE_\nOrvand (geomorfoloogia)\n_START_PARAGRAPH_\nOrvand ehk kaar  (saksa Kar 'tsirkus') on liustikutekkeline pinnavorm, looduslik liustiku toimel tekkinud tassi- v\xc3\xb5i tugitoolikujuline s\xc3\xbcvend m\xc3\xa4en\xc3\xb5lva v\xc3\xb5i oru \xc3\xbclaosas, mida \xc3\xbcmbritsevad kaljused n\xc3\xb5lvad._NEWLINE_Orvanditele on iseloomulikud j\xc3\xa4rsud taga- ja k\xc3\xbcljeseinad ning lame-n\xc3\xb5gus p\xc3\xb5hi, kus tavaliselt paikneb liustik. M\xc3\xb5nedes orvandites on s\xc3\xb5merlume kuhjatis, teistes hooajalised lumekuhjatised. Seal, kus liustikud taandusid, on orvandite p\xc3\xb5hi kaetud veega \xe2\x80\x93 nii on tekkinud suurem osa m\xc3\xa4gij\xc3\xa4rvedest. Orvandi v\xc3\xa4lisk\xc3\xbcljel on madal k\xc3\xbcnnis. Tihti tekib erosiooni toimel n\xc3\xb5lva alla n\xc3\xb5gu, kus voolab kevadel sulavesi v\xc3\xb5i p\xc3\xbcsivavooluga oja._NEWLINE_Keskmiselt on orvandite laius 1\xe2\x80\x932\xc2\xa0km ja tagaseina k\xc3\xb5rgus umbes 300 m, aga need v\xc3\xb5ivad olla ka laiusega kuni 16\xc2\xa0km ja tagaseina k\xc3\xb5rgusega kuni 3\xc2\xa0km (Mount Lister, Antarktis)._NEWLINE_S\xc3\xbcvenemise kiirus on Kanada Arktikas 25\xe2\x80\x9390\xc2\xa0mm 1000 aastaga, Norras 500\xe2\x80\x93600\xc2\xa0mm 1000 aastaga, Kaljum\xc3\xa4estikus kuni 1300\xc2\xa0mm 1000 aastaga."